Նուագ մըն է, որ կը հնչէ բեմէն երիտասարդ մատներու հպումով մերթ կիթառի լարերուն, մերթ ձեռքով կիթառին արտաքին պատին…: Աչքերը փակ, կ՚ապրի երաժիշտը իւրաքանչիւր հնչիւնի հետ, իւրաքանչիւր լարի թրթռացում կը յուզէ զինք, ապրում մը կը գոյացնէ երիտասարդ դէմքին վրայ, փայլք մը, նշմար մը…: Ու դուն կը զմայլիս ի տես երիտասարդուհիին դէմքի շարժումներուն, ի լուր անուշ մեղեդիին, որուն բեմական արտայայտութիւնն ըլլան կարծես դէմքի շարժումները՝ ժպիտը, դէմքին մանկունակ խաղիկները, որ «Փոքրիկ Իշխան»ին երաժշտութեան կը զուգակցի: